กสิกรเจ๋งเกินคาดพุ่ง40% KKร่วงสินเชื่อต่ำกว่าเป้า
กสิกรไทยเก่ง ครึ่งปีแรกฟาดกำไร 13,432 ล้านบาท พุ่งพรวด 45% ส่วนเกียรตินาคินหดลง สินเชื่อโตน้อยกว่าคาด
19 ส.ค. 2554

กสิกรไทยเก่ง ครึ่งปีแรกฟาดกำไร 13,432 ล้านบาท พุ่งพรวด 45% ส่วนเกียรตินาคินหดลง สินเชื่อโตน้อยกว่าคาด
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย (KBANK) เปิดเผยถึงผลประกอบการในไตรมาส 2 ปีนี้ มีกำไรสุทธิ 7,318 ล้านบาท เพิ่มขึ้นจากไตรมาสแรก 19.69% และ 42.29% จากไตรมาสเดียวกันของปีก่อน เพราะรายได้ดอกเบี้ยสุทธิเพิ่มขึ้นเป็น 13,944 ล้านบาท มีอัตราผลตอบแทนสินทรัพย์ที่ก่อให้เกิดรายได้สุทธิ (NIM) อยู่ที่ระดับ 3.56% 
ทั้งนี้ รายได้ที่มิใช่ดอกเบี้ยก็โตเป็น 9,122 ล้านบาท มาจากเบี้ยประกันภัยโดดเด่นที่สุด 
สำหรับกำไรสุทธิงวด 6 เดือนปีนี้ จำนวน 13,432 ล้านบาท เพิ่มขึ้นจากงวดเดียวกันปีก่อน ถึง 45.23% เพราะรายได้เพิ่มขึ้นทุกตัว เช่น ดอกเบี้ยสุทธิจำนวน 26,889 ล้านบาท เพิ่มขึ้น 20.72% หลังสินเชื่อโต 7.76% ท่ามกลางคุณภาพที่ดีขึ้น ขณะที่อัตราส่วนค่าใช้จ่ายจากการดำเนินงาน ต่อรายได้จากการดำเนินงานสุทธิ ก็ดีขึ้นจาก 50.34% อยู่ที่ 45.93% 
ด้านธนาคารเกียรตินาคิน (KK) เปิดผลงานไตรมาส 2 ปีนี้ กำไรสุทธิเพียง 696 ล้านบาท หรือกำไรหุ้นละ 1.10 บาท ลดลง 8.97% จากช่วงเดียวกันปีก่อน แต่เพิ่มขึ้น 15% จากไตรมาสแรก เนื่องจากมีค่าใช้จ่ายในการดำเนินงานเพิ่มขึ้นถึง 25.4% ขณะที่รายได้ขยายตัว 13.7% 
ดังนั้น ครึ่งปีแรกนี้กำไรสุทธิ 1,301 ล้านบาท หรือ 2.06 บาท ลดลงถึง 17.81% จากช่วงเดียวกันของปีก่อน เพราะสินเชื่อเติบโตเพียง 13.6% ต่ำกว่าเป้าหมายที่ธนาคารตั้งไว้ทั้งปีจะขยายตัว 16-19%